b'\n_START_ARTICLE_\nJuodkrant\xc4\x97\n_START_SECTION_\nHistoria\n_START_PARAGRAPH_\nJuodkrant\xc4\x97, tuolloin Schwartzort, mainitaan ensimm\xc3\xa4isen kerran vuonna 1429 Saksalaisen ritarikunnan kirjeess\xc3\xa4, jossa kuvailtiin kyl\xc3\xa4n kokemia myrskyvahinkoja. Kyl\xc3\xa4 sijaitsi alun perin It\xc3\xa4meren rannalla noin 2,5 kilometri\xc3\xa4 kyl\xc3\xa4n nykyisest\xc3\xa4 sijaintipaikasta. 1600-luvun alussa Schwartzort menetti l\xc3\xa4hes kaikki asukkaansa Mustan surman johdosta. Tuulen mukaan liikkuvat hiekkadyynit aiheuttivat vaaran, ett\xc3\xa4 kyl\xc3\xa4n talot olisivat j\xc3\xa4\xc3\xa4neet hiekan alle. 1680-luvulla kyl\xc3\xa4n keskus siirrettiin nykyiseen paikkaansa Kuurinkynt\xc3\xa4\xc3\xa4lle. Vuoden 1724 j\xc3\xa4lkeen kyl\xc3\xa4n ei en\xc3\xa4\xc3\xa4 mainita sijaitsevan It\xc3\xa4meren rannalla vaan Kuurinkynn\xc3\xa4\xc3\xa4ll\xc3\xa4. Schwartzortin uusi sijainti osoittautui hyv\xc3\xa4ksi. Majatalo avattiin vuonna 1673, koulu 1743 ja puukirkko 1795. Kirkko paloi vuonna 1878, mink\xc3\xa4 j\xc3\xa4lkeen korvaajaksi rakennettiin tiilinen luterilainen kirkko._NEWLINE_1860-luvulla Schwarzortissa tapahtui useita muutoksia. 1850-luvun lopulla laguunin vesireitti\xc3\xa4 syvennettiin, mik\xc3\xa4 mahdollisti laivojen saapumisen kyl\xc3\xa4n rannalle. Ruoppauksen yhteydess\xc3\xa4 l\xc3\xb6ydetiin meripihkaa, ja vuonna 1860 aloitettiin meripihkan kaivuty\xc3\xb6 kyl\xc3\xa4n pohjoispuolella. Kaivutoiminta jatkui 30 vuotta, ja sen aikana kaivettiin 2250 tonnia meripihkaa. Suurimmillaan kaivuyritys ty\xc3\xb6llisti 1000 ihmist\xc3\xa4. Meripihkan kaivaminen vaikutti positiivisesti Schwarzortin talouteen, ja kyl\xc3\xa4\xc3\xa4n rakennettiinkin parakki meripihkan kaivajille, toinen koulu, huvila ja satama laivoille. Meripihkan yhteydess\xc3\xa4 kaivettua maata k\xc3\xa4ytettiin rannikon muokkaamiseen muun muassa vahvistamalla soisten alueiden maaper\xc3\xa4\xc3\xa4. Vuonna 1890 meripihkaa kaivanut yritys lopetti toimintansa Schwarzortissa, mink\xc3\xa4 seurauksena kyl\xc3\xa4n v\xc3\xa4kiluku putosi noin puolella. Vuonna 1895 kyl\xc3\xa4ss\xc3\xa4 asui 423 asukasta._NEWLINE_Matkailutoiminta alkoi kyl\xc3\xa4ss\xc3\xa4 1860-luvulla, kun liikemies Edward Stellmacher muunsi vanhan majatalon hotelliksi nimelt\xc3\xa4 Kurischer Hof. Meripihkaliiketoiminnan johdosta Schwarzortin kyl\xc3\xa4 laajeni pohjoisemmas, ja kyl\xc3\xa4n pohjoisalueille rakennettiin useita huviloita ja hotelleja. 1900-luvun alussa kyl\xc3\xa4ss\xc3\xa4 sijaitsi viisi hotellia, 20 huvilaa ja parantola. Kyl\xc3\xa4st\xc3\xa4 tuli kylpyl\xc3\xa4kohde, ja Schwarzortissa vierailikin noin 3000 vierailijaa vuosittain._NEWLINE_Ensimm\xc3\xa4isen maailmansodan j\xc3\xa4lkeen Saksa menetti It\xc3\xa4-Preussin pohjoisosat, mukaan lukien Schwarzortin. Kyl\xc3\xa4st\xc3\xa4 tuli osa Liettuaa, ja liettualaiset nimesiv\xc3\xa4t sen Juodkrant\xc4\x97ksi. Vuonna 1940 Juodkrant\xc4\x97sta tuli osa Neuvostoliittoa muun Liettuan ohella. Toisen maailmansodan aikana kyl\xc3\xa4n kylpyl\xc3\xa4toiminta lakkasi kokonaan. Neuvostoaikana Neringan kunnan alue, Juodkrant\xc4\x97 mukaan lukien, oli tiukasti valvottua raja-aluetta. Vasta 1960-luvulla kyl\xc3\xa4\xc3\xa4n alkoi saapua j\xc3\xa4lleen turisteja. Kuitenkin l\xc3\xa4hikyl\xc3\xa4 Nida houkutteli enemm\xc3\xa4n vierailijoita. Neuvostoaikana Juodkrant\xc4\x97n asukkaiden p\xc3\xa4\xc3\xa4elinkeinoksi tuli kalastus. Kyl\xc3\xa4st\xc3\xa4 tuli osa itsen\xc3\xa4ist\xc3\xa4 Liettuaa vuonna 1991 Neuvostoliiton hajottua. T\xc3\xa4m\xc3\xa4n j\xc3\xa4lkeen matkailuala on l\xc3\xa4htenyt j\xc3\xa4lleen nousuun.\n_START_SECTION_\nMatkailutoiminta nyky\xc3\xa4\xc3\xa4n\n_START_PARAGRAPH_\nLiettuan itsen\xc3\xa4istymisen j\xc3\xa4lkeen Juodkrant\xc4\x97n matkailu on alkanut j\xc3\xa4lleen kasvaa. Kyl\xc3\xa4ss\xc3\xa4 on nykyisin useita matkailukohteita. N\xc3\xa4it\xc3\xa4 ovat muun muassa puupatsaita t\xc3\xa4ynn\xc3\xa4 oleva m\xc3\xa4ki Ragan\xc5\xb3 kalnas (Noitien m\xc3\xa4ki). Patsaspuisto aloitti toimintansa vuonna 1979. Laguunin rannalla sijaitsee my\xc3\xb6s toinen patsaspuisto, Land and Water, jossa on 31 kivi- ja metallipatsasta._NEWLINE_Juodkrant\xc4\x97 on my\xc3\xb6s suosittu vesiurheilun harrastuspaikka. Koska kyl\xc3\xa4n ranta-alue on avoin kaikille erisuuntaisille tuulille, harrastetaan rantavesill\xc3\xa4 paljon muun muassa leijalautailua, varjoliitoa ja purjelautailua kes\xc3\xa4aikaan. Kyl\xc3\xa4ss\xc3\xa4 on my\xc3\xb6s kaksi vierasvenelaituria huvi- ja purjeveneille. Juodkrant\xc4\x97sta on suora vesiv\xc3\xa4yl\xc3\xa4 Nidaan. Alueen meriliikennett\xc3\xa4 ohjaa Juodkrant\xc4\x97n majakka.'